Komisijos reglamentas (EEB) Nr. 1842/81
1981 m. liepos 3 d.
nustatantis išsamias Reglamento (EEB) Nr. 1188/81 dėl grąžinamųjų išmokų už grūdus, eksportuojamus tam tikrų spiritinių gėrimų pavidalu, suteikimo bendrųjų taisyklių įgyvendinimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro javų rinkos organizavimo [1] su paskutiniais pakeitimais, padarytais Reglamentu (EEB) Nr. 1784/81 [2], ypač į jo 16 straipsnio 6 dalį ir 24 straipsnį,
atsižvelgdama į 1981 m. balandžio 28 d. Tarybos reglamentą (EEB) Nr. 1188/81, nustatantį grąžinamųjų išmokų už grūdus, eksportuojamus tam tikrų spiritinių gėrimų pavidalu, suteikimo bendrąsias taisykles ir kriterijus tokių gražinamųjų išmokų dydžiui nustatyti bei iš dalies keičiantį Reglamentą (EEB) Nr. 3035/80 dėl tam tikrų produktų, nenumatytų Sutarties II priede [3], ypač į jo 12 straipsnį,
kadangi, remiantis Reglamento (EEB) Nr. 1188/81 4 straipsnio 2 dalimi, taikomas gražinamųjų išmokų dydis yra tas, kuris galioja tą dieną, kai grūdai perduodami kontrolei; kadangi dėl šios priežasties diena, į kurią turėtų būti atsižvelgta, yra ta, kai muitinės pareigūnai priima asmens pateiktą deklaraciją, kurioje jis nurodo savo ketinimus valyti ir eksportuoti šiuos produktus bei gauti gražinamąją išmoką; kadangi šioje deklaracijoje turi būti pateikiama informacija, reikalinga gražinamajai išmokai apskaičiuoti;
kadangi taikant Reglamento (EEB) Nr. 1188/81 3 straipsnį, ypač siekiant nustatyti koeficientą, būtina apibrėžti, ką reiškia "bendras eksportuojamų produktų kiekis" ir "bendras į rinką pateikiamų produktų kiekis";
kadangi, siekiant taikyti šį reglamentą, būtina žinoti, jog produktai yra išvežti iš Bendrijos, o tam tikrais atvejais ir jų paskirties vietą; kadangi šiuo tikslu būtina pasinaudoti eksportavimo apibrėžimu, pateiktu Tarybos direktyvoje 81/177/EEB [4], ir įrodymais, nurodytais 1979 m. lapkričio 29 d. Komisijos reglamente (EEB) Nr. 2730/79, nustatančiame išsamias eksporto gražinamųjų išmokų už žemės ūkio produktus sistemos taikymo taisykles [5] su paskutiniais pakeitimais, padarytais Reglamentu (EEB) Nr. 1663/81 [6];
kadangi turėtų būti nustatyta, kad valstybės narės perduoda Komisijai reikalingą informaciją;
kadangi šiame reglamente numatytos priemonės atitinka Javų komiteto nuomonę,
PRIĖMĖ ŠĮ REGLAMENTĄ:
1 straipsnis
1. Eksporto gražinamosios išmokos už grūdus, eksportuojamus vieno iš Reglamente (EEB) Nr. 1188/81 numatytų spiritinių gėrimų pavidalu, mokamos pateikus kompetentingoms institucijoms deklaraciją (toliau - mokėjimo deklaracija), kurioje operatorius patvirtina savo ketinimus valyti grūdus vieno iš šiame reglamente nurodyto spiritinio gėrimo gamybai.
2. Mokėjimo deklaracijoje pateikiama išsami informacija, reikalinga gražinamosios išmokos dydžiui nustatyti, visų pirma:
a) grūdų ar salyklo aprašymas pagal nomenklatūrą, naudojamą gražinamajai išmokai nustatyti;
b) grynasis produktų svoris.
2 straipsnis
1. Priimant mokėjimo deklaraciją, grūdai ar salyklas perduodamas muitinės ar administracijos kontrolei, kaip numatyta Reglamento (EEB) Nr. 1188/81 3 straipsnio 5 dalyje, laikotarpiui iki jų išvalymo.
2. Gražinamosios išmokos dydis nustatomas pagal mokėjimo deklaracijos priėmimo datą.
3 straipsnis
1. Mokėjimo deklaracijos patikrinimo rezultatai kartu su grūdų ar salyklo patikrinimo rezultatais arba be jų naudojami gražinamosios išmokos dydžiui nustatyti.
2. 1 punktas nepadeda išvengti vėlesnių susijusios valstybės narės kompetentingų institucijų atliekamų patikrinimų arba šių patikrinimų padarinių, kurie gali kilti dėl galiojančių nuostatų taikymo.
4 straipsnis
1. Grūdų ar salyklo valymo proceso, įskaitant išeigą, patikrinimo procedūroms taikomos tos pačios taisyklės, kurios galioja įvežimo perdirbti tvarkai.
2. Šalutiniai perdirbimo produktai netikrinami, jeigu nustatoma, kad jie neviršija įprasto gaunamų šalutinių produktų kiekio.
3. Gražinamoji išmoka nemokama, jeigu grūdai ar salyklas yra netinkamos ar noriai neperkamos kokybės.
5 straipsnis
1. Gražinamoji išmoka mokama tik pateikus mokėjimo deklaraciją, kurioje turi būti patvirtinimas, kad grūdai ar salyklas buvo išvalyti. Šį patvirtinimą turi pateikti kompetentingos institucijos.
2. Gražinamąją išmoką moka valstybė narė, kurioje priimama mokėjimo deklaracija.
3. Gražinamoji išmoka mokama, operatoriui pateikus rašytinį prašymą. Valstybės narės šiam tikslui gali numatyti specialią formą.
4. Išskyrus force majeure, dokumentai, reikalingi gražinamajai išmokai gauti, turi būti pateikti per 12 mėnesių nuo tos dienos, kurią kompetentingos institucijos priėmė mokėjimo deklaraciją, priešingu atveju teisė į gražinamąją išmoką prarandama.
6 straipsnis
Reglamento (EEB) Nr. 1188/81 3 straipsnyje:
a) "bendras eksportuojamų produktų kiekis" - tai spiritinių gėrimų, atitinkančių Sutarties 9 straipsnio 2 dalies sąlygas ir eksportuojamų į paskirties vietą, kuriai taikoma gražinamoji išmoka, kiekį. Įrodymai, kuriuos reikia pateikti, nurodyti šio reglamento 12 straipsnyje;
b) "į rinką pateikiamų produktų kiekis" - tai spiritinių gėrimų, atitinkančių Sutarties 9 straipsnio 2 dalies sąlygas ir galutinai iš gamybos ar saugojimo vietų pateiktų vartojimui, kiekį.
7 straipsnis
Tuo atveju, jeigu gražinamoji išmoka panaikinama pagal Reglamento (EEB) Nr. 1188/81 5 straipsnį ar įvedama iš naujo, minėto reglamento 3 straipsnio 1 dalyje nurodytas koeficientas atitinkamai sumažinamas ar padidinamas proporcingai ankstesniais metais į paskirties vietą, kurioje gražinamoji išmoka yra panaikinama ar iš naujo įvedama, eksportuoto produkto kiekio ir bendro, tais metais eksportuoto kiekio santykiui. Eksportuotas produktų kiekis gali būti nustatytas pagal turimus duomenis.
8 straipsnis
Pagal 6 straipsnio a pastraipą spiritiniai gėrimai laikomi eksportuotais tą dieną, kurią baigiami tvarkyti muitinės eksporto formalumai.
Tais atvejais, kai pagal 14 straipsnio 2 dalį eksporto įrodymai yra pateikiami per vėlai, kad prekių siunta būtų priskaičiuota prie tais pačiais kalendoriniais metais eksportuotų produktų, ši eksportuojamų prekių siunta priskiriama prekėms, eksportuojamoms kitais kalendoriniais metais.
9 straipsnis
Reglamento (EEB) Nr. 1188/81 3 straipsnio 1 dalyje nurodytas koeficientas nustatomas kiekvienais metais iki rugpjūčio 1 d.
Jis galioja nuo šios dienos iki kitų metų liepos 31 d. Koeficientas nustatomas remiantis informacija, kurią valstybės narės pateikia už laikotarpį nuo ankstesnių metų sausio 1 d. iki gruodžio 31 d.
10 straipsnis
Koeficientas, naudojamas Reglamento (EEB) Nr. 1188/81 7straipsnyje nurodyto salyklo miežių ekvivalentui apskaičiuoti, yra 1,33.
11 straipsnis
1. Kai grūdai ar salyklas perduodamas kontrolei, sumos, kuri yra lygi gražinamajai išmokai, avansas mokamas pateikus garantiją, kurios suma lygi mokamai sumai, plius:
a) 5 %, jeigu operatorius įsipareigoja išvalyti grūdus per 30 dienų nuo tos dienos, kurią buvo priimta mokėjimo deklaracija;
b) 15 % kitais atvejais.
2. Mokėtina gražinamoji išmoka išmokama, atsižvelgiant į avansu sumokėtą sumą, pateikus grūdų ar salyklo išvalymo įrodymus, ir, jeigu taikoma 1 straipsnio dalies a pastraipa, įrodymus, kad valymas buvo atliktas per nurodytą laikotarpį.
3. Garantija grąžinama, pateikus įrodymus, kad grūdai ar salyklas buvo išvalytas tam tikrais atvejais iki nustatyto laikotarpio pabaigos. Suinteresuoto asmens prašymu valstybės narės gali grąžinti garantiją dalimis, proporcingomis grūdų ar salyklo, dėl kurio pateikiami nustatyti valymo įrodymai, kiekiui.
12 straipsnis
1. 6 straipsnyje eksportavimo įrodymas ir tais atvejais, kai taikomas Reglamento (EEB) Nr. 1188/81 5 straipsnis, importavimo į ne valstybę narę, kurioje taikoma gražinamoji išmoka, įrodymas yra Reglamente (EEB) Nr. 2730/79 numatyti įrodymai.
2. Šiame reglamente "eksportuojamos prekės":
- tai eksportuojamos prekės, apibrėžtos Direktyvoje 81/177/EEB, ir
- tai prekių pristatymas į paskirties vietas, nurodytas Reglamento (EEB) Nr. 2730/79 5 straipsnyje.
13 straipsnis
1. Taikant šį reglamentą, deklaracijoje, pateiktoje užbaigus muitinės eksporto formalumus, turi būti pateikta ši informacija:
a) spiritinių gėrimų aprašymas pagal Bendrojo muitų tarifo nomenklatūrą;
b) eksportuojamų spiritinių gėrimų kiekis, išreikštas gryno alkoholio litrais;
c) spiritinių gėrimų sudėties aprašymas ar kita informacija, pagal kurią būtų galima nustatyti naudotų grūdų rūšį;
d) valstybė narė gamintoja.
2. Pagal straipsnio 1 dalies c punktą tais atvejais, kai spiritiniai gėrimai gaminami iš skirtingų grūdų rūšių ir gaunami iš jų mišinio, pakanka tai nurodyti deklaracijoje.
14 straipsnis
1. Tam, kad spiritinio gėrimo kiekis būtų laikomas eksportuotu, 12 straipsnyje numatyti įrodymai turi būti pateikti nurodytoms valdžios institucijoms per šešis mėnesius nuo tos dienos, kurią baigiami tvarkyti muitinės eksporto formalumai.
2. Tais atvejais, kai reikalingų įrodymų negalima pateikti per nustatytą laikotarpį, nors eksportuotojas su deramu stropumu stengėsi juos gauti per šį laiką, šis terminas jam gali būti pratęstas. Terminas negali būti pratęstas ilgesniam negu 6 mėnesių laikotarpiui.
15 straipsnis
1. Tais atvejais, kai grūdai ar salyklas buvo perduotas nacionalinės valdžios institucijos kontrolei nuo 1973 m. rugpjūčio 1 d. iki 1981 m. birželio 30 d., operatoriai, kurie pageidauja gauti gražinamąją išmoką, privalo kompetentingai institucijai pateikti prašymą, kuriame būtų nurodyta ši informacija:
- naudotų grūdų ar salyklo kiekis ir rūšis bei
- jų perdavimo susijusios nacionalinės institucijos kontrolei data.
Kompetentinga institucija tinkamai patvirtina šią informaciją, naudodama atitinkamus dokumentus.
2. Suinteresuotos valstybės narės kaip galima greičiau pateikia Komisijai 16 straipsnio 2 dalies a, b, c ir d pastraipose nurodytą informaciją, susijusią su 1979 metais.
3. Suinteresuotos valstybės narės iki 1981 m. liepos 16 d. pateikia Komisijai 16 straipsnio 2 dalies a, b, c ir d pastraipose nurodytą informaciją, susijusią su 1972, 1973, 1974, 1975, 1976, 1977 ir 1978 metais.
4. Suinteresuotos valstybės narės iki 1981 m. spalio 16 d. informuoja Komisiją apie 1972, 1973, 1974, 1975, 1976, 1977, 1978 ir 1979 m. gruodžio 31 d. saugomų spiritinių gėrimų ir šiais metais pagamintų spiritinių gėrimų kiekius.
16 straipsnis
1. Valstybės narės praneša Komisijai kompetentingų institucijų pavadinimus ir adresus.
2. Valstybės narės iki kiekvienų metų liepos 16 d. Komisijai pateikia šią informaciją:
a) grūdų ir salyklo, atitinkančio Sutarties 9 straipsnio 2 dalies sąlygas ir perduoto kontrolei nuo ankstesniųjų metų sausio 1 d. iki gruodžio 31 d. bei suklasifikuoto pagal Bendrojo muitų tarifo klasifikaciją, kiekį;
b) pagal Bendrojo muitų tarifo klasifikaciją suskirstyto grūdų ir salyklo, kuris buvo įvežamas perdirbti per tą patį laikotarpį, kiekį;
c) spiritinių gėrimų, numatytų Reglamento (EEB) Nr. 1188/81 2 straipsnyje, suklasifikuotų pagal 17 straipsnyje nurodytas kategorijas, kiekį, įskaitant per tą patį laikotarpį eksportuotų ir pateiktų į rinką produktų kiekį;
d) spiritinių gėrimų, pagamintų įvežimo perdirbti tvarka ir eksportuotų į trečiąsias šalis per tą patį laikotarpį bei suklasifikuotų pagal 17 straipsnyje nurodytas kategorijas, kiekį;
e) ankstesniųjų metų gruodžio 31 d. saugomų spiritinių gėrimų kiekį ir per šį laikotarpį pagamintų spiritinių gėrimų kiekį.
3. Esant galimybei, valstybės narės taip pat pateikia Komisijai informaciją, išvardytą a, b, c ir d pastraipose, už kiekvienų kalendorinių metų ketvirtį iki spalio 16 d., sausio 16 d. ir balandžio 16 d.
17 straipsnis
16 straipsnyje:
a) "grūdų viskis" - tai viskis, pagamintas iš 15 % miežių ir 15 % kukurūzų;
b) salyklinis viskis - "tai viskis", pagamintas tik iš miežių ar salyklo;
c) įvairių grūdų rūšių, naudojamų 13 straipsnio 2 dalyje nurodytų spiritinių gėrimų gamybai, procentinės dalys nustatomos bendro įvairių grūdų, naudojamų Reglamento (EEB) Nr. 1188/81 2 straipsnyje nurodytų spiritinių gėrimų gamybai, kiekio pagrindu.
18 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis įsigalioja 1981 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. liepos 3 d.